Γνωμοδότηση της Οικονομικής και Κοινωνικής Επιτροπής για την «Πρόταση Οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 79/373/ΕΟΚ περί εμπορίας των συνθέτων ζωοτροφών και 96/26/ΕΚ για την κυκλοφορία των πρώτων υλών ζωοτροφών» () (1999/C 101/19)

Στις 29 Οκτωβρίου 1998 και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας, αγροτικής ανάπτυξης και περιβάλλοντος, στο οποίο ανατέθηκε η προετοιμασία των σχετικών εργασιών της ΟΚΕ, εξέδωσε γνωμοδότηση στις 8 Ιανουαρίου 1998, με βάση εισηγητική έκθεση του κ. J. Bento Gonηalves.

Κατά την 360ή σύνοδο ολομέλειας της 27ης και 28ης Ιανουαρίου 1999 (συνεδρίαση της 27ης Ιανουαρίου), η Οικονομική και Κοινωνική Επιτροπή υιοθέτησε με 53 ψήφους υπέρ, 6 κατά και 3 αποχές, την ακόλουθη γνωμοδότηση.

1. Εισαγωγή

1.1. Πεδίο εφαρμογής και νομική βάση της πρότασης

1.1.1. Πεδίο εφαρμογής της πρότασης

Γενικός στόχος: Διεύρυνση του πεδίου εφαρμογής για την κυκλοφορία και την χρήση των πρώτων υλών για τη διατροφή των ζώων, με απώτατο στόχο τη δημιουργία συνθηκών για τη διασφάλιση της «υγιούς ποιότητας, του ανόθευτου και της εμπορευσιμότητάς τους» ώστε να μην παρουσιάζουν κίνδυνο για την υγεία των ανθρώπων ή των ζώων ή για το περιβάλλον. Για το σκοπό αυτό διευρύνεται το πεδίο εφαρμογής της οδηγίας 96/25/ΕΚ ώστε τα κράτη μέλη να μπορούν, βάσει της οδηγίας 95/53/ΕΚ του Συμβουλίου, να δημιουργούν επίσημους ελέγχους, όχι μόνο για την κυκλοφορία και τη χρησιμοποίηση των πρώτων υλών για τη βιομηχανία σύνθετων ζωοτροφών, αλλά και για τους διανομείς που διαθέτουν αυτές τις πρώτες ύλες καθώς και τους παραγωγούς που τις παρασκευάζουν και τις χρησιμοποιούν απευθείας στις εγκαταστάσεις τους.

1.1.2. Νομική βάση

Νομική βάση της υποβληθείσας πρότασης είναι το άρθρο 100 Α της Συνθήκης.

2. Κύρια σημεία της πρότασης

2.1. Η πρόταση τροποποιεί, μεταξύ άλλων, τις οδηγίες 79/373/ΕΟΚ, σχετικά με την εμπορία των συνθέτων ζωοτροφών, και 96/25/ΕΚ, σχετικά με την κυκλοφορία των πρώτων υλών ζωοτροφών.

2.1.1. Η οδηγία 96/25/ΕΚ, με τις προτεινόμενες τροποποιήσεις, θα καλύπτει πλέον νομικά:

- Την κυκλοφορία των πρώτων υλών για ζωοτροφές, αλλά και τη χρησιμοποίηση των εν λόγω πρώτων υλών. Αυτό σημαίνει ότι θα περιλαμβάνει πλέον τους παραγωγούς πρώτων υλών, τους μεταφορείς, τους εμπόρους, τους βιομηχάνους σύνθετων ζωοτροφών και τους κτηνοτρόφους, είτε χρησιμοποιούν τις σύνθετες ζωοτροφές που παράγει η βιομηχανία, είτε χρησιμοποιούν απευθείας τις πρώτες ύλες.

2.1.2. Η πρόταση οδηγίας δεν εξετάζει τα φάρμακα για ζώα ούτε τις πρόσθετες ύλες για τη διατροφή τους.

3. Γενικές παρατηρήσεις

3.1. Η ΟΚΕ κρίνει ως θετικές τις προτεινόμενες τροποποιήσεις, δεδομένου ότι αποτελούν ένα ακόμη βήμα προς την κατεύθυνση των προαναφερθέντων γενικών στόχων. Πιστεύει επίσης ότι δημιουργούνται συνθήκες που επιτρέπουν την καλύτερη παρακολούθηση της πορείας των πρώτων υλών, από την πηγή τους έως τον τελικό χρήστη, γεγονός ιδιαίτερα σημαντικό για υλικά που περικλείουν ενδεχόμενους κινδύνους για τη δημόσια υγεία.

3.2. Εξάλλου, η ΟΚΕ πιστεύει ότι επείγει η λήψη περαιτέρω μέτρων προς την κατεύθυνση της ανάκτησης της εμπιστοσύνης των καταναλωτών προϊόντων ζωικής προέλευσης, και ιδιαίτερα του βοείου κρέατος. Ειδικότερα, πιστεύει ότι είναι απαραίτητο να καθιερωθούν τεχνικά κριτήρια, αντικειμενικά και εναρμονισμένα μεταξύ των κρατών μελών, ως προς την έννοια του σαφούς χαρακτηρισμού οποιασδήποτε πρώτης ύλης ως «υγιούς, ανόθευτης και σύμφωνης με τα συναλλακτικά ήθη ποιότητας».

3.3. Η ΟΚΕ πιστεύει ακόμη ότι τα κράτη μέλη οφείλουν να υιοθετήσουν δημοσιονομικά μέτρα που διασφαλίζουν την πλήρη κάλυψη του περιεχομένου της οδηγίας 96/25/ΕΚ ως προς τις πρώτες ύλες των οποίων απαγορεύεται η κυκλοφορία και χρήση 7 έτσι θα συμβάλουν στην ενίσχυση του γοήτρου της ζωικής παραγωγής και της εμπιστοσύνης των καταναλωτών.

3.3.1. Γι'αυτό η Επιτροπή, έχοντας υπόψη τον εθνικό έλεγχο, πρέπει να διευκρινίσει τί εννοεί με τη φράση ότι οι ζωοτροφές δεν πρέπει να αποτελούν κίνδυνο για το περιβάλλον.

4. Ειδικές παρατηρήσεις

4.1. Οδηγία 79/373/ΕΟΚ

4.1.1. Άρθρο 1 - αριθ. 1

Το άρθρο 5.1 κ) θεσπίζει την υποχρέωση της εγκατάστασης να διαθέτει επίσημη διαπίστωση ή τον αριθμό της καταχώρησης και καθορίζει ως ημερομηνία υποχρεωτικότητας της ένδειξης την 1η Απριλίου 2001.

4.1.2. Άρθρο 1 - αριθ. 4

Η τροποποίηση επιβάλλει στα κράτη μέλη την υποχρέωση να μεταφέρουν στο εθνικό δίκαιο τον οριστικό κατάλογο που θα καταρτίσει η Επιτροπή.

4.2. Οδηγία 96/25/ΕΚ

4.2.1. Άρθρο 2 - αριθ. 1 και 2

Ο τίτλος της οδηγίας τροποποιείται με την προσθήκη του όρου «χρήση», ούτως ώστε η οδηγία να καλύπτει πλέον νομικά «την κυκλοφορία και την χρήση των πρώτων υλών για ζωοτροφές».

4.2.2. Άρθρο 2 - αριθ. 3

Εισάγει τη νομική κάλυψη της χρήσης των πρώτων υλών ώστε να προλαμβάνεται ο κίνδυνος για το περιβάλλον.

4.2.3. Άρθρο 2 - αριθ. 4, σημείο στ)

Στο σημείο στ) του άρθρου 5, παράγραφος 1 της Οδηγίας 96/25/ΕΚ προτείνεται η υποχρέωση των επιχειρήσεων που παράγουν ή διαθέτουν στο εμπόριο άλευρα κρέατος να περιλαμβάνουν στη συσκευασία, την ετικέτα ή τα άλλα στοιχεία αναγνώρισης της επιχείρησης και των χρησιμοποιηθέντων πρώτων υλών, κυρίως: το όνομα ή την εμπορική επωνυμία, τη διεύθυνση ή την έδρα της εγκατάστασης παραγωγής και τον αριθμό έγκρισης, καθώς και τον αριθμό αναφοράς της παρτίδας ή κάθε άλλη ένδειξη η οποία διασφαλίζει τη δυνατότητα ανίχνευσης των πρώτων υλών.

4.2.3.1. Δεύτερη παράγραφος του ίδιου σημείου

H προτεινόμενη διατύπωση αφορά τους παραγωγούς ζωοτροφών που δεν περιλαμβάνονται στο σημείο στ).

4.2.4. Αριθ. 5

α) Προσαρμογή τεχνικής φύσης.

β) Η παράγραφος αυτή χωρίζεται στις παραγράφους β) και γ). Επιδιώκεται η υιοθέτηση καταλόγου απαγορευμένων πρώτων υλών για ζωοτροφές, που θα αφορά και τη χρήση και την κυκλοφορία τους.

γ) Η παράγραφος αυτή προβλέπει τη δυνατότητα υιοθέτησης νέων τροποποιήσεων του παραρτήματος και του καταλόγου που αναφέρεται στο σημείο β), οι οποίες θα δικαιολογούνται από την εξέλιξη των τεχνικών και επιστημονικών γνώσεων.

4.2.5. Άρθρα 3 και 4

Πρόκειται για τροποποιήσεις που δεν χρήζουν παρατηρήσεων.

5. Συμπεράσματα

5.1. Η ΟΚΕ θεωρεί ότι οι προτεινόμενες τροποποιήσεις στις υπό αξιολόγηση οδηγίες είναι αναγκαίες για μία καλύτερη παρουσίαση των πρώτων υλών από την πηγή τους μέχρι τον τελικό καταναλωτή και για τη διεύρυνση της ποιότητας των υλών που παρασκευάζονται και καταναλίσκονται απευθείας από τους παραγωγούς στις ίδιες εγκαταστάσεις.

5.2. Η ΟΚΕ θεωρεί, πάντως, ότι αυτές οι τροποποιήσεις δεν είναι επαρκείς για να επιτευχθεί ο απώτατος σκοπός της διασφάλισης της ανθρώπινης υγείας και της αποκατάστασης της εμπιστοσύνης των καταναλωτών, ιδίως όσον αφορά την κατανάλωση βοείου κρέατος:

- Για παράδειγμα, η ΟΚΕ τάσσεται υπέρ της γενικής απαγόρευσης της προσθήκης κρέατος θηλαστικών και οστεάλευρων στις ζωοτροφές.

- Επίσης, πρέπει να παρέχεται υπόψη των αγροτών πλήρης επισήμανση του κάθε συστατικού των ζωοτροφών που διατίθενται προς πώληση.

Θεωρεί, σχετικά, ότι έχουν προτεραιότητα άλλες πρωτοβουλίες που αποβλέπουν, ιδίως, στον καθορισμό αντικειμενικών κριτηρίων για την ποιότητα των πρώτων υλών με βέβαιη τεχνική βάση και εναρμόνιση μεταξύ των κρατών μελών.

5.3. Η ΟΚΕ φρονεί επίσης ότι ο όρος «χρήση» πρέπει να διευκρινισθεί λεπτομερώς.

Βρυξέλλες, 28 Ιανουαρίου 1999.

Η Πρόεδρος της Οικονομικής και Κοινωνικής Επιτροπής

Beatrice RANGONI MACHIAVELLI

() ΕΕ C 261 της 19.8.1998, σ. 3.